 TANZANIA imejipanga kutumia fursa zote zitokanazo na maendeleo ya Teknolojia ya Habari na Mawasiliano (TEHAMA) ili kuhakikisha kuwa sekta hiyo inakuwa nguzo muhimu na kuiwezesha nchi kuingia katika uchumi wa kati. Haya yamebainika katika Mkutano Mkuu wa Kimataifa wa Masafa (ITU) unaoendelea huko Dubai, Falme za Kiarabu. Naibu Katibu Mkuu wa Wizara ya Ujenzi, Usafirishaji na Mawasiliano (Mawasiliano), Dk Jim Yonazi amesema kuwa wizara imewavutia wawekezaji katika sekta hiyo ili iweze kushiriki moja kwa moja katika uchumi. Mkutano huo unafanyika kwa lengo la kumchagua Katibu Mkuu wa ITU, naibu wake pamoja na wakurugenzi katika idara mbalimbali za shirika hilo. Tanzania inashiriki kuchaguliwa tena kuingia kwenye baraza la ITU katika uchaguzi unaotarajiwa kufanyika Jumatatu, wiki ijayo. 